અંતરિક્ષ વિજ્ઞાનના સંશોધકોએ ૧૯૩૦માં અનુમાન કર્યું હતું કે વીસમી સદીના અંત સુધીમાં મનુષ્ય કામ કરતા હોય તેવી ફેક્ટરી અંતરિક્ષમાં ખોલી શકાશે, પરંતુ અંતરિક્ષની યાત્રા માટે ટ્રાન્સપોર્ટેશન સરળ અને સસ્તું ન હોવાથી આવું શક્ય બન્યું નથી. આજે આંતરરાષ્ટ્રીય અંતરિક્ષ સ્ટેશન ’આલ્ફા’ સાથે ધંધાદારી એકમો જોડાવા માટે પ્રયત્ન કરી રહ્યા છે. અંતરિક્ષ ઉપગ્રહોનું ઇંધણ ખતમ થાય છે ત્યારે તે નિષ્ક્રિય બને છે. જો નિષ્ક્રિય ઉપગ્રહોને વધુ ઈંધણ પહોંચાડવા માટે સસ્તો માર્ગ મળી શકે અને ઉપગ્રહોનું સમારકામ અંતરિક્ષમાં જ થઈ શકે તો ભવિષ્યમાં ઘણો નફાકારક ધંધો મળી શકે એમ છે. ર૦૦૦માં ઉપગ્રહની કુલ કમાણી ૮૬.૮ અરબ ડૉલર હતી તેમાંથી ઉપગ્રહ સેવા ૪૯.૮ અરબ ડોલર અને ડી.ટી.એચ. ટેલિવિઝન સેવાઓના ૪૨ અરબ ડોલર હતા.